钦定古今图书集成/理学汇编/经籍典/第053卷 > 《洛书纵横十五之象》
## 钦定古今图书集成/理学汇编/经籍典/第053卷 > 《洛书纵横十五之象》

《洪范》“初一曰五行，次二曰敬用五事，次三曰农用八
政，次四曰协用五纪，次五曰建用皇极，次六曰乂用
三德，次七曰明用稽疑，次八曰念用庶征，次九曰向
用五福，威用六极。”汉儒以此六十五字为《洛书》本文，
而希夷所传则以此为龙图三变，以《生成图》为《洛书》
本文，盖疑传写之误，而启图九、书十之辨。今以二象
两易其名，则龙图龟书，不烦拟议而自明矣。

《易大传》曰：“天一地二，天三地四，天五地六，天七地八，
天九地十，天数五，地数五，五位相得而各有合。天数
二十有五，地数三十，凡天地之数五十有五，此所以
成变化而行鬼神也。”此一节盖以发明图书之数，凡
奇为阳，阳者天之数，凡偶为阴，阴者地之数。天数一
三五七九，积之为二十五，地数二四六八十，积之为
三十，合是二者为五十有五，而天地变化，阴阳屈伸，
举不出乎此数。是数也，两之为二仪，参之为三才，伍
之为五行，分之为八卦，究之为九宫，此其大要也。朱
子曰：天地之间，一气而已。分而为二则为阴阳，而五
行造化，万物终始，无不管于是焉。《内经》曰：“阴阳者，数
之可十，推之可百，数之可千，推之可”万，万之大不可
胜数。范之以《易》，则不过不遗，而无不通矣。

参伍以变，错综其数，通其变遂成天地之文，极其数
遂定天下之象，非天下之至变，其孰能与于此？此一
节又以发明图书之变。参谓参于两间，如《记》云“离坐
离立，毋往参焉”之参。考之图变，如一二三四参居六
七八九之间者是也。伍谓伍于五位，如什伍部伍之
伍，考之图变，如一二三四伍于六七八九之上者是
也。错者，交而互之，一左一右之谓；考之图变，则三四
左右互居是也。综者，综而挈之，一低一昂之谓；考之图变，则一二上下低昂是也。既参以变，又伍以变，错
而互之，综而交之，而天地之文成，天下之象定。然则
《河图》《洛书》，其兆天下之至变者欤！